Απόφαση της Επιτροπής

της 9ης Μαρτίου 2000

σχετικά με τη μη καταχώρηση της pyrazophos στο παράρτημα Ι της οδηγίας 91/414/ΕΟΚ του Συμβουλίου και την απόσυρση των εγκρίσεων για τα φυτοπροστατευτικά προϊόντα που περιέχουν αυτή τη δραστική ουσία

[κοινοποιηθείσα υπό τον αριθμό Ε(2000) 655]

(Κείμενο που παρουσιάζει ενδιαφέρον για τον ΕΟΧ)

(2000/233/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου, της 15ης Ιουλίου 1991, όσον αφορά τη θέση σε εμπορία φυτοπροστατευτικών προϊόντων(1), όπως τροποποιήθηκε τελευταία από την οδηγία 97/73/ΕΚ της Επιτροπής(2),

τον κανονισμό (ΕΟΚ) αριθ. 3600/92 της Επιτροπής, της 11ης Δεκεμβρίου 1992, για τη θέσπιση λεπτομερών κανόνων για την υλοποίηση του πρώτου σταδίου του προγράμματος εργασίας το οποίο αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου όσον αφορά τη θέση σε εμπορία φυτοπροστατευτικών προϊόντων(3), όπως τροποποιήθηκε τελευταία από τον κανονισμό (ΕΚ) αριθ. 1199/97(4), και ιδίως το άρθρο 7 παράγραφος 3α στοιχείο β),

Εκτιμώντας τα ακόλουθα:

(1) Στον κανονισμό (ΕΚ) αριθ. 933/94 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 2230/95(6), καθορίζονται δραστικές ουσίες που περιέχονται σε φυτοπροστατευτικά προϊόντα, ορίζονται κράτη μέλη εισηγητές για την εφαρμογή του κανονισμού (ΕΟΚ) αριθ. 3600/92, και ορίζονται οι αρμόδιοι για την κοινοποίηση για κάθε δραστική ουσία.

(2) Η pyrazophos είναι μία από τις 90 δραστικές ουσίες που καλύπτονται από το πρώτο στάδιο του προγράμματος εργασίας το οποίο προβλέπεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου.

(3) Σύμφωνα με το άρθρο 7 παράγραφος 1 στοιχείο γ) του κανονισμού (ΕΟΚ) αριθ. 3600/92, οι Κάτω Χώρες, με την ιδιότητα του κράτους μέλους που έχει ορισθεί εισηγητής, υπέβαλε στην Επιτροπή, στις 14 Μαΐου 1998, την έκθεση αξιολόγησης σχετικά με την παρασχεθείσα από τους αρμόδιους για την κοινοποίηση πληροφόρηση, σύμφωνα με τις διατάξεις του άρθρου 6 παράγραφος 1 αυτού του κανονισμού.

(4) Η υποβληθείσα έκθεση έχει αναθεωρηθεί από τα κράτη μέλη και την Επιτροπή στο πλαίσιο της μόνιμης φυτοϋγειονομικής επιτροπής. Η εν λόγω αναθεώρηση έχει οριστικοποιηθεί στις 20 Ιουλίου 1999 από την τυποποιημένη έκθεση αναθεώρησης της Επιτροπής για την pyrazophos, σύμφωνα με τις διατάξεις του άρθρου 7 παράγραφος 6 του κανονισμού (ΕΟΚ) αριθ. 3600/92.

(5) Από τις αξιολογήσεις προκύπτει ότι η υποβληθείσα πληροφόρηση δεν αποδεικνύει ότι τα περιέχοντα την εν λόγω δραστική ουσία φυτοπροστατευτικά προϊόντα ανταποκρίνονται στις απαιτήσεις του άρθρου 5 παράγραφος 1 στοιχεία α) και β) και του άρθρου 5 παράγραφος 2 στοιχείο β) της οδηγίας 91/414/ΕΟΚ.

(6) Ο μόνος αρμόδιος για την κοινοποίηση πληροφόρησε την Επιτροπή και το κράτος μέλος εισηγητή ότι δεν επιθυμεί πλέον να συμμετάσχει στο πρόγραμμα εργασίας γι' αυτή τη δραστική ουσία. Ως εκ τούτου, δεν θα υποβληθεί η περαιτέρω πληροφόρηση που απαιτείται για την πλήρη συμμόρφωση με τις απαιτήσεις της οδηγίας 91/414/ΕΟΚ.

(7) Ω εκ τούτου, δεν είναι δυνατό να καταχωρηθεί αυτή η δραστική ουσία στο παράρτημα Ι της οδηγίας 91/414/ΕΟΚ.

(8) Σύμφωνα με τις διατάξεις του άρθρου 4 παράγραφος 6 της οδηγίας 91/414/ΕΟΚ, πρέπει να προβλεφθεί μία περιορισμένη περίοδος χάριτος για τη διάθεση, αποθήκευση, διάθεση στην αγορά και χρησιμοποίηση των υφισταμένων αποθεμάτων.

(9) Η απόφαση αυτή λαμβάνεται με την επιφύλαξη της εφαρμογής της οδηγίας 90/642/ΕΟΚ του Συμβουλίου(7), όπως τροποποιήθηκε τελευταία από την οδηγία 1999/71/ΕΚ της Επιτροπής(8), και ιδίως του άρθρου 5β.

(10) Η παρούσα απόφαση λαμβάνεται με την επιφύλαξη οποιασδήποτε ενέργειας ενδέχεται να αναλάβει η Επιτροπή γι' αυτή τη δραστική ουσία στο πλαίσιο της οδηγίας 79/117/ΕΟΚ του Συμβουλίου(9).

(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η pyrazophos δεν καταχωρείται ως δραστική ουσία στο παράρτημα Ι της οδηγίας 91/414/ΕΟΚ.

Άρθρο 2

Τα κράτη μέλη εξασφαλίζουν:

1. ότι οι εγκρίσεις φυτοπροστατευτικών προϊόντων τα οποία περιέχουν την ουσία pyrazophos αποσύρονται εντός περιόδου έξι μηνών από την ημερομηνία της παρούσας απόφασης·

2. ότι, από την ημερομηνία κοινοποίησης της παρούσας απόφασης, καμία έγκριση φυτοπροστατευτικού προϊόντος το οποίο περιέχει την ουσία pyrazophos δεν πρόκειται να χορηγηθεί ή να ανανεωθεί δυνάμει της παρέκκλισης η οποία προβλέπεται στο άρθρο 8 παράγραφος 2 της οδηγίας 91/414/ΕΟΚ.

Άρθρο 3

Τα κράτη μέλη χορηγούν περίοδο χάριτος για τη διάθεση, αποθήκευση, διάθεση στην αγορά και χρησιμοποίηση των υφισταμένων αποθεμάτων σύμφωνα με τις διατάξεις του άρθρου 4 παράγραφος 6 της οδηγίας 91/414/ΕΟΚ, η οποία είναι κατά το δυνατόν βραχεία και δεν υπερβαίνει τους 18 μήνες από την ημερομηνία κοινοποίησης της παρούσας απόφασης.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 9 Μαρτίου 2000.

Για την Επιτροπή

David Byrne

Μέλος της Επιτροπής

(1) ΕΕ L 230 της 19.8.1991, σ. 1.

(2) ΕΕ L 353 της 24.12.1997, σ. 26.

(3) ΕΕ L 366 της 15.12.1992, σ. 10.

(4) ΕΕ L 170 της 28.6.1997, σ. 19.

(5) ΕΕ L 107 της 28.4.1994, σ. 8.

(6) ΕΕ L 225 της 22.9.1995, σ. 1.

(7) ΕΕ L 350 της 14.12.1990, σ. 71.

(8) ΕΕ L 194 της 27.7.1999, σ. 36.

(9) ΕΕ L 33 της 8.2.1979, σ. 36.